KIRJALLINEN KYSYMYS E-0607/02 esittäjä(t): Marco Cappato (NI) komissiolle. Mielivaltaiset pidätykset ja poliittinen tilanne Laosissa.



Virallinen lehti nro 051 E , 26/02/2004 s. 0003 - 0003



KIRJALLINEN KYSYMYS E-0607/02 esittäjä(t): Marco Cappato (NI) komissiolle (5. maaliskuuta 2002) Aihe: Mielivaltaiset pidätykset ja poliittinen tilanne Laosissa Euroopan parlamentti hyväksyi 15. marraskuuta 2001 kiireellisen päätöslauselman ja välitti sen komissiolle. Päätöslauselma(1) koski mielivaltaisia pidätyksiä ja poliittista tilannetta Laosissa ja siinä - korostettiin, että Euroopan yhteisön ja Laosin demokraattisen kansantasavallan yhteistyösopimuksen perustana on 1 artiklan perusteella ihmisoikeuksien yleismaailmallisessa julistuksessa esitettyjen kansanvallan periaatteiden ja perusihmisoikeuksien kunnioittaminen ja että tämän edellytyksen täyttämättä jättäminen merkitsee 19 artiklassa ja liitteessä I tarkoitettua sopimuksen olennaista rikkomista, - korostettiin, että 26. lokakuuta 1999 -liikkeen viiden johtohenkilön (Keuakoun, Sisa-At, Phengphanh, Chanmanivong ja Keochay) pidättäminen ja katoaminen loukkaavat selvästi ja vakavasti ihmisoikeuksien yleismaailmallisessa julistuksessa vahvistettuja demokraattisia oikeuksia, ja näin ollen tätä on pidettävä Euroopan yhteisön ja Laosin demokraattisen kansantasavallan yhteistyösopimuksen rikkomisena. Komission jäsen Patten vastasi 7. helmikuuta 2002 komission puolesta kirjalliseen kysymykseen P-0019/02(2) ja totesi, että komissio ei aio kutsua kiireellisesti koolle yhteistyösopimuksen 14 artiklassa tarkoitettua sekakomiteaa, mitä parlamentti nimenomaan pyysi 15. marraskuuta 2001 antamassaan päätöslauselmassa, koska komissio käyttää muita kanavia ihmisoikeuskysymysten esille ottamisessa Laosin hallituksen kanssa. 1. Mitä ovat nämä muut kanavat, joita komissio käyttää pyytäessään Laosin viranomaisia takaamaan ihmisoikeuksien yleismaailmallisessa julistuksessa vahvistettujen poliittisten ja kansalaisoikeuksien kunnioittamisen? Millä perusteella kanavat on valittu? Miten ne toimivat? 2. Milloin on käsitelty kysymystä 26. lokakuuta 1999 -liikkeen viiden johtohenkilön pidättämisestä ja katoamisesta? Mitä Laosin demokraattisen kansantasavallan hallitus on vastannut? (1) EYVL C 140 E, 13.6.2002, s. 577. (2) EYVL C 160 E, 4.7.2002, s. 166. Christopher Pattenin komission puolesta antama vastaus (17. huhtikuuta 2002) Kuten komission vastauksissa arvoisan parlamentin jäsenen aiempiin kirjallisiin kysymyksiin P-3175/01(1) ja P-0019/02(2) jo todettiin, komissio voi ottaa ihmisoikeusasiat esille Laosin demokraattisen kansantasavallan hallituksen kanssa kahdenvälisissä kokouksissa ja unionin poliittisissa vetoomuksissa, joista sovitaan jäsenvaltioiden kanssa. Nämä kanavat täydentävät unionin ja Laosin sekakomiteaa, ja niitä voidaan käytännössä käyttää milloin tahansa, kun taas sekakomitea kokoontuu yleensä vain joka toinen vuosi. Kysymys 26. lokakuuta 1999 -liikkeen viiden johtajan pidättämisestä ja katoamisesta on otettu esille näiden kanavien välityksellä. Valitettavasti Laosin hallitukselta ei ole saatu selviä tietoja näistä viidestä kadonneesta maan kansalaisesta. Näin ollen komissio jatkaa asian esille ottamista käytettävissä olevien kanavien välityksellä. (1) EYVL C 160 E, 4.7.2002, s. 67. (2) EYVL C 160 E, 4.7.2002, s. 166.